THCOM ดีด 4% รับปันผล 0.50 บ. ขึ้น XD 3 เม.ย.นี้ – เล็งยิงดาวเทียมใหม่ 3 ดวง
THCOM ราคาเด้ง 4% ตอบรับประกาศจ่ายเงินปันผล 0.50 บาท ขึ้นเครื่องหมาย XD วันที่ 3 เม.ย. 66 ขณะเดียวกันจ่อรับข่าวหลังบอร์ดอนุมัติทุ่ม 1.5 หมื่นล้านยิงดาวเทียมใหม่ 3 ดวง 
THCOM ราคาเด้ง 4% ตอบรับประกาศจ่ายเงินปันผล 0.50 บาท ขึ้นเครื่องหมาย XD วันที่ 3 เม.ย. 66 ขณะเดียวกันจ่อรับข่าวหลังบอร์ดอนุมัติทุ่ม 1.5 หมื่นล้านยิงดาวเทียมใหม่ 3 ดวง
13 ก.พ. 2566

ผู้สื่อข่าวรายงานว่า วันนี้ (13 ก.พ. 66) ราคาหุ้น บริษัท ไทยคม จำกัด (มหาชน) หรือ THCOM ล่าสุด ณ เวลา 10:51 น. อยู่ที่ระดับ 16.90 บาท บวก 0.60 บาท หรือ 3.68% สูงสุดที่ระดับ 17.10 บาท ต่ำสุดที่ระดับ 15.70 บาท ด้วยมูลค่าการซื้อขาย 275.05 ล้านบาท

สำหรับราคาหุ้น THCOM ดีดตัวขึ้นสะท้อนประเด็นบอร์ดยังมีมติอนุมัติและเห็นสมควรให้เสนอต่อที่ประชุมผู้ถือหุ้น เพื่อพิจารณาอนุมัติการจ่ายเงินปันผลประจำปี 2565 อัตราหุ้นละ 0.50 บาท รวมเป็นเงิน 548,050,977 บาท ขึ้นเครื่องหมาย XD วันที่ 3 เม.ย. 66 กำหนดรายชื่อผู้ถือหุ้น (Record Date) ที่มีสิทธิรับเงินปันผลวันที่ 4 เม.ย. 66 และกำหนดวันจ่ายเงินปันผลวันที่ 26 เม.ย. 66
นอกจากนี้ สิ่งสำคัญ เมื่อวันที่ 10 ก.พ. 2566 ที่ผ่านมา ที่ประชุมคณะกรรมการ THCOM มีมติอนุมัติให้บริษัท สเปซ เทค อินโนเวชั่น จำกัด หรือ STI ซึ่งเป็นบริษัทย่อย โดยบริษัทถือหุ้น 100% เข้าลงทุนโครงการดาวเทียม โดยการขอรับใบอนุญาตให้ใช้สิทธิในการเข้าใช้วงโคจรดาวเทียม ในชุดข่ายงานดาวเทียมวงโคจร 119.5 องศาตะวันออก และ 120 องศาตะวันออก และชุดข่ายงานดาวเทียมวงโคจร 78.5 องศาตะวันออก
ทั้งนี้ คณะกรรมการบริษัทจึงอนุมัติให้ STI ดำเนินการลงทุนก่อสร้างดาวเทียมของชุดข่ายงานดาวเทียมวงโคจร 119.5 องศาตะวันออกก่อน เนื่องจากการสร้างดาวเทียมเฉพาะของชุดข่ายงานดาวเทียมวงโคจร 119.5 องศาตะวันออก มีความจำเป็นเร่งด่วนที่จะต้องดำเนินการให้ทันก่อนที่ดาวเทียมไทยคม 4 (บริษัทให้บริการอยู่ในปัจจุบัน) จะหมดอายุลง (ตามการประเมินทางวิศวกรรม คาดว่าจะสิ้นสุดอายุประมาณปี 2567) เพื่อให้บริษัทสามารถให้บริการแก่ลูกค้าได้อย่างต่อเนื่อง
โดยการลงทุนครั้งนี้เป็นการพิจารณาการลงทุนการก่อสร้างดาวเทียมของชุดข่ายงานดาวเทียมวงโคจร 119.5 องศาตะวันออก และค่าธรรมเนียมชุดข่ายงานดาวเทียมทั้งหมด โดยมีกรอบวงเงินการลงทุนสูงสุดเป็นจำนวนเงินไม่เกินประมาณ 15,203 ล้านบาท (ไม่รวมภาษีมูลค่าเพิ่ม)
อีกทั้งบริษัทมีแผนจัดหาดาวเทียมวงโคจร 119.5 องศาตะวันออก จำนวน 3 ดวง รวมขนาด 120 กิกะบิตต่อวินาที (Gbps) หรือความสามารถในการส่งข้อมูล เริ่มดำเนินการตามแผนการลงทุนโครงการดาวเทียมวงโคจร 119.5 องศาตะวันออก ในทันทีที่ได้รับอนุมัติจากที่ประชุมผู้ถือหุ้นวันที่ 7 เม.ย. 2566 นี้
ส่วนวงโคจร 78.5 องศาตะวันออก STI ต้องมีดาวเทียมเพื่อรักษาสิทธิในการเข้าใช้วงโคจรดาวเทียมขั้นสมบูรณ์
ขณะที่ วงโคจร 78.5 องศาตะวันออก ภายในระยะเวลา 3 ปีหลังจากได้รับสิทธิในการเข้าใช้วงโคจรดาวเทียมและใบอนุญาตประกอบกิจการโทรคมนาคมแบบที่สาม ทำให้บริษัทและ STI ยังคงมีเวลาอีกระยะหนึ่งในการพิจารณาการลงทุนโครงการดาวเทียมวงโคจร 78.5 องศาตะวันออก